Ḿfág wóe, ǎ mɔ̂n mod, nɔŋɔ́ brīg, ó dzóge dzɔ ósū wóe, wayi kaŋ tísɔn étēde, Yērúzalɛm. 2Dilígī tísɔn, ó man fág bībé, ó bɔ bikónóŋ bí sí, ó vul miǹkán ósū wóé, o mǎn tag bəmiǹsínā bítá ńkɔ̄dɔ̄ná. 3Eyɔ̌ŋ te o nɔŋɔ́ yáŋ yaŋa ekie yǎ wāyi tə́le anə́ ḿfim á zāŋ tísɔn ai wa. Á mvús ǒ ngabəbə dzɔ, e ńtɔ̄á ńdilán: wayi dzɔ́ dili, nálā ó ńtɔ̄á ndəm ású ndâ bod Ísraɛ̂l. 4Bómbógō ḿfág nyɔ́l yā ḿbɔ̄ ńgāl ó bə̄gə ǹsə́m yā ndá Īsraɛ̂l. É táŋ məlú wāyi bómbō á sí, hə ó bə̄gə́ ńsə́m wábán. 5Matsíg wā táŋ məlú e vəŋan ai é táŋ mim̀bú yǎ ńsə̄m wábán: məlú miǹtɛd mílɛ́ ai məwóm ébǔl: ǹtíé tē ósə o bəgə́ ńsə́m ndâ bod Ísraɛ̂l. 6Ǹnyie anə́ ō mǎn yǎ, eyɔ̌ŋ te wǎyi bómbō ḿfág nyɔ́l yā ḿbɔ̄ ńnōmo o bəgə́ ńsə̄m yā ndâ bod Yúda, á táŋ məlú mə̄wóm mə́nyi. Mavə́ wa məlú məwóm mə́nyi, amǒs ḿbɔ̄g ású ńgúmā ḿbú. 7Eyɔ̌ŋ tē wayi sám mís á mədilí mə́ Yērúzalɛm; wayi sám ńsɔ̄ wɔ́ wóe ǒ ngayédan étīē profɛ́d ású díé. 8Ma nyɔ́ mə̄ mān wa tindi ngadag ńdɔ wǎyǐ kig vəŋan nə́ ó kódō ḿfág hí ó və̄ŋán ḿfág ḿbɔ̄g a kələ kwí anə́ mə̄lú yā mədilí máyi dzyé. 9Nɔŋɔ́ hḿ óvə̄ga, ai fón, kón ai onyənyam kón, ai onyənyam fón ai nyáda, ó bámān bísə̄ ésōā dzyā, ó kom wǎmēn ḿbāŋála ai byá. Wayi nyé dī é táŋ məlú yā wāyi bómbō ḿfág nyɔ́l mə́lú miǹtɛd mílɛ́ ai məwóm ébǔl. 10Bídí wāyi dí, wayi byá və̌g bə̄síkel məwóm mə́lɛ́ anə́ amǒs, á wāyi kǎd dí ámǒs ósə. 11Wayǐ fə nyú mə̄ndím ai ǹnyie, wayi kǎd nyú ngab dzyǎ yǎ ngab samana yǎ mvīē məndím. 12Wayi dí bīdí bítē anə́ ákalí fón yā bə́ və́ yáŋ ángōs mə́bí mə́ bod.